Author: mdostal
Last saved by: jjurcova
Company: MF_SR

Predkladacia správa

Návrh mechanizmu refundácie cestovných výdavkov súvisiacich s účasťou zástupcov Slovenskej republiky na zasadaniach výborov a pracovných skupín Rady EÚ sa predkladá na rokovanie vlády Slovenskej republiky ako iniciatívny materiál. Cieľom predkladaného materiálu je zabezpečiť efektívny mechanizmus refundácie cestovných výdavkov súvisiacich s účasťou zástupcov SR na zasadaniach výborov a pracovných skupín Rady EÚ prostredníctvom úpravy existujúcich podmienok refundácie cestovných výdavkov. 

Zmena podmienok mechanizmu refundácie cestovných výdavkov vyplýva z doterajších skúseností Ministerstva financií SR s aplikáciou platného mechanizmu náhrady cestovných výdavkov v praxi v zmysle uznesenia vlády SR č. 611/2004, v nadväznosti na zistenia a odporúčania  z vykonaného auditu Radou EÚ v roku 2007 a v súvislosti s nadobudnutím účinnosti Rozhodnutia č. 31/2008 z 8. februára 2008 generálneho tajomníka Rady/vysokého zástupcu pre spoločnú zahraničnú a bezpečnostnú politiku k 1. marcu 2008.

V súvislosti s vyššie uvedeným sa navrhovaná úprava podmienok refundácie cestovných výdavkov súvisiacich s účasťou zástupcov Slovenskej republiky na zasadaniach výborov a pracovných skupín Rady EÚ týka najmä aktualizácie zoznamu zasadnutí Rady EÚ, v ktorých rámci je možné refundovať cestovné výdavky jednotlivým zástupcom SR, niektorých obmedzení pre uznanie oprávnenosti výdavkov a upresnenia dokumentov predkladaných na účely refundácie cestovných výdavkov.

Materiál nemá žiadny dopad na štátny rozpočet, zamestnanosť a životné prostredie, preto neobsahuje doložku finančných, ekonomických, environmentálnych vplyvov ani vplyvov na zamestnanosť a podnikateľské prostredie.